b'\n_START_ARTICLE_\nSavivaldyb\xc4\x97s administracija\n_START_SECTION_\nTeritorinis savivaldos tipas\n_START_PARAGRAPH_\nNe ma\xc5\xbeesn\xc4\x97 administracin\xc4\x97 strukt\xc5\xabra reikalinga ir kai pasirenkamas teritorinis savivaldos tipas, nes kiekvieno kaimo ar miesto mikrorajono seni\xc5\xabnas, b\xc5\xabdamas teritorijoje vienintelis rinktas bendruomen\xc4\x97s atstovas, taip pat turi apsistatyti atskir\xc5\xb3 sri\xc4\x8di\xc5\xb3 specialistais, patar\xc4\x97jais ir paslaug\xc5\xb3 organizatoriais. Reikalinga ir centrin\xc4\x97 administracija su savo specialistais bei organizatoriais, kuruojan\xc4\x8diais centriniam lygmeniui priskirtas funkcijas.\n_START_SECTION_\nFunkcinis savivaldos tipas\n_START_PARAGRAPH_\n\xc5\xbdymiai ma\xc5\xbeesn\xc4\x97 administracija reikalinga, jeigu pasirenkamas funkcinis savivaldos tipas. Politinius sprendimus politikai rengia savose \xe2\x80\x93 partij\xc5\xb3 ar savivaldyb\xc4\x97s tarybos strukt\xc5\xabrose. Jie taip pat samdo paslaugas teikian\xc4\x8dias \xc4\xafmones ir organizacijas bei \xc5\xa1i\xc5\xb3 paslaug\xc5\xb3 kokyb\xc4\x99 kontroliuojan\xc4\x8dias \xc4\xafstaigas. Dirbant pagal \xc5\xa1\xc4\xaf tip\xc4\x85 net ir savivaldyb\xc4\x97s taisykl\xc4\x97ms bei kitiems teis\xc4\x97s aktams rengti specialist\xc5\xb3 komandas galima pasamdyti konkurso b\xc5\xabdu._NEWLINE_Kai paslaug\xc5\xb3 bendruomenei organizavimu u\xc5\xbesiima patys politikai, administracijai lieka tik paslaug\xc5\xb3 gyventojams organizavimas ir vykdymas, gyventoj\xc5\xb3 konsultavimas ir eilini\xc5\xb3 sprendim\xc5\xb3 projekt\xc5\xb3 rengimas. Daugel\xc4\xaf tarpininkavimo gyventojams funkcij\xc5\xb3 gali atlikti nedidel\xc4\x97, \xe2\x80\x9evieno langelio\xe2\x80\x9d principu dirbanti komanda. Paslaugas \xc4\xafmon\xc4\x97ms gali teikti \xe2\x80\x9eOne Stop Shop\xe2\x80\x9c, \xe2\x80\x93 savivaldyb\xc4\x97s strukt\xc5\xabrinis padalinys, arba \xe2\x80\x9eOne Stop Agency\xe2\x80\x9c \xe2\x80\x93 konkurse samdoma \xc5\xabkin\xc4\x97s veiklos skatinimo bendrov\xc4\x97, turinti teis\xc4\x99 naudotis visais savivaldyb\xc4\x97s duomen\xc5\xb3 bankais. Daugel\xc4\xaf savivaldyb\xc4\x97s funkcij\xc5\xb3 pavedus vykdyti priva\xc4\x8dioms arba vie\xc5\xa1osioms \xc4\xafstaigoms, galima labai suma\xc5\xbeinti blog\xc4\x85j\xc4\xaf biurokratizm\xc4\x85, pagreitinti darb\xc5\xb3 atlikim\xc4\x85, pagerinti paslaug\xc5\xb3 kokyb\xc4\x99.\n_START_SECTION_\nStandartai\n_START_PARAGRAPH_\nSavivaldyb\xc4\x97s administravimas ma\xc5\xbeai kuo skiriasi nuo bet kurios \xc4\xafmon\xc4\x97s ar organizacijos valdymo. Tod\xc4\x97l XX a. pabaigoje ir savivaldoje buvo prad\xc4\x97ti taikyti bendrieji vadybos standartai. 1997 m. Europos Komisija pasi\xc5\xabl\xc4\x97 savivaldyb\xc4\x97ms pasinaudoti Tarptautin\xc4\x97s standartizavimo organizacijos (ISO) parengtais vadybos standartais ISO 9000, ISO 14001 ir kitais, o Aplinkosaugin\xc4\x97s vadybos ir audito schema EMAS pripa\xc5\xbeinta auk\xc5\xa1\xc4\x8diausiu savivaldybi\xc5\xb3 valdymo standartu, pavyzd\xc5\xbeiui, ISO 14001 gali b\xc5\xabti tik kaip tarpin\xc4\x97 grandis diegiant EMAS.'